נשיא מצרים שהודח ב-2011, חסני מבארכ, זוכה בשבת על ידי בית משפט בקהיר במשפט חוזר שנערך לו מאשמת קשירת קשר להרג מפגינים בהפגנות שהביאו להדחתו, ומאשמת שחיתות בשל עסקאות מכירת גז במחירים נמוכים ממחירי השוק. השופט פסל את ההאשמות בטענה כי הן פוליטיות ועל כן לא נתונות לסמכותו וביטל את מאסר העולם שהוטל עליו. יחד עם מבארכ זוכו בכירים במשטרו ושני בניו. מבארכ ממשיך לרצות מאסר בגין שימוש לרעה בכספי ציבור.
במחאה על הזיכוי, שנתפס על ידי פעילים אסלאמיסטים וליברלים כניסיון להחזיר לאחור את גלגלי המהפכה, יצאו כאלף בני אדם להפגין במרכז קהיר. בעימותים שהתפתחו במקום נהרגו שני מפגינים.
שישה בני אדם נהרגו בעימותים האלימים שהתפתחו סביב ההפגנות, שלא היו גדולות בהרבה מהרגיל, להן קראו גורמים אסלאמיסטיים קיצוניים ביום שישי האחרון. שני קציני צבא בכירים נורו למוות בשתי תקריות ירי בקהיר ובעיירה קלוביה בצפון מצרים, ושוטר נהרג בגיזה מחוץ לקהיר. בנוסף, שלושה מפגינים נהרגו במאטריה שבפאתי קהיר, כשנים עשר מפגינים נפצעו ועוד כ-200 בני אדם נעצרו ברחבי המדינה. משטרת מצרים דיווחה כי ניטרלה 10 מטענים במקומות שונים במדינה.
ממשלת מצרים שילמה 2.5 מיליארד דולר לקטר כצעד נוסף בהחזר חוב שגובהו המקורי היה 6 מיליארד. כעת נותר למצרים רק חוב של 500 מיליון דולר לנסיכות המפרצית שתמכה במשטר האחים המוסלמים נגדו ביצע צבא מצרים הפיכה ביולי 2013. קטר, דרשה לאחרונה ממצרים להחזיר לה את הכספים שהלוותה לה ומצרים עמדה בתשלומים, בין היתר בסיוע סעודיה ואיחוד האמירויות התומכות במשטר הנוכחי ומתנגדות לאחים המוסלמים.
דובר של צבא מצרים הודיע כי בפעולה צבאית בשבוע שעבר, חיסל הצבא שלושה טרוריסטים, עצר 21 נוספים והשמיד כלי רכב ומבנים המשמשים את ארגוני הטרור בסיני.
בסוף השבוע התקיימה ישיבה של שרי החוץ של הליגה הערבית בקהיר. בעקבות הישיבה הכריז מזכ”ל הליגה כי ירדן, החברה במועצת הביטחון של האו”ם, תגיש למועצה בימים הקרובים את הצעת ההחלטה הפלסטינית הקוראת לקבוע מועד לסיום הכיבוש הישראלי בשטחים.
הפרלמנט הצרפתי דן ביום שישי בהצעת החלטה שהגישו חברים במפלגת השלטון הסוציאליסטית להכיר במדינה פלסטינית. ההצעה תובא להצבעה בבית התחתון של הפרלמנט ב-2.12 וצפויה לעבור בקלות.
נשיא רוסיה, פוטין, שלח מכתב לאבו מאזן לרגל יום הסולידריות הבינלאומית עם העם הפלסטיני שחל ב-כ”ט בנובמבר בו הוא מאשר את תמיכת רוסיה בהקמת מדינה פלסטינית בגיבוי בינלאומי. יוזכר, כי בשבוע שעבר הכריז סגן שר החוץ הרוסי, כי ארצו תתמוך בהצעה הפלסטינית במועצת הביטחון.
חזית אלנצרה חזרה בה מהאיומים להוציא להורג אחד מ-27 אנשי צבא לבנון המוחזקים על ידה בלילה שבין יום שישי לשבת אם לא תשוחרר פעילת אלקאעדה שנתפסה בחודש פברואר בלבנון כשהיא נוהגת ברכב תופת. ביטול ההוצאה להורג הושג הודות למגעים בין ממשלת לבנון לחוטפים.
ארגון המדינה האסלאמית ביצע בשבת מתקפה נרחבת על העיר הכורדית קובאנה בצפון סוריה שהפכה לסמל בניסיון של הארגון להשיג ריבונות באזור הגבול בין סוריה לעיראק. במסגרת המתקפה, ניסו לראשונה לוחמי הארגון לפרוץ לעיר גם מצפון משטח טורקיה ורכב תופת שלטענת הכורדים הגיע מצידו הטורקי של הגבול התפוצץ במעבר הגבול בין טורקיה לסוריה בצד הסורי. טורקיה מכחישה כי כוחות המדינה האסלאמית עשו שימוש בשטחה למתקפה.
האפיפיור השתתף אתמול בתפילה במסגד הכחול באיסטנבול וביקר בהאגיה סופיה, כנסיה שהוסבה למסגד בעקבות הכיבוש המוסלמי של ביזנטיון במאה ה-15, וכיום משמשת כמוזיאון. האפיפיור קרא להגברת ההבנה בין מוסלמים לנוצרים, ולמוסלמים לגנות את האלימות שנעשית בשם דתם. בנוסף, נפגש האפיפיור אתמול עם ראש הכנסיה האורתודוקסית היושב באיסטנבול.
אתמול פורסם כי בחודש ספטמבר חשפו צה”ל והשב”כ תשתית חמאס שאוכוונה על ידי בכירים בתנועה הפועלים מטורקיה לביצוע פיגועי מטען, ירי וחטיפה בגדה ובשטח ישראל, כולל באיצטדיון טדי. במסגרת המהלך נעצרו כ-30 פעילי חמאס שהוכשרו בעזה ובחו”ל ושברשותם היו שני רובים, תחמושת ואמצעים לייצור מטענים.
ישראל פנתה לנאט”ו ולארה”ב בדרישה לפעול נגד טורקיה, החברה בנאט”ו, בשל העובדה שהיא מארחת את הפעילים שאכוונו את התשתית, ולטענת ישראל פועלים כמפקדת טרור. דיפלומטים טורקים דחו את ההאשמה לפיה מפקדה צבאית של חמאס פועלת מטורקיה.
אש מנשק קל נפתחה אתמול לעבר רכב צה”לי שנע בסיור על גדר רצועת עזה. זוהי התקרית הראשונה בה נורית אש על כוחותינו בעוטף עזה מאז מבצע “צוק איתן”. לא היו נפגעים, אך לשמשת הרכב נגרם נזק. צה”ל הגיב בירי פגז טנק לשטח הרצועה.
נשיא צרפת, פרנסואה הולנד, הצהיר כי בכוונתו ליזום ועידת בינלאומית בניסיון לפרוץ את הקיפאון בתהליך המדיני בין ישראל לפלסטינים.
מנהיג איראן, ח’אמנהי, הצהיר אתמול בפירוש כי הוא תומך בהמשך שיחות הגרעין עם המעצמות “מאותן סיבות שלא התנגד לשיחות לכתחילה”. הוא שיבח את הנושאים והנותנים האיראנים והבהיר שאיראן לא תכנע ללחץ בינלאומי להסכים לעסקה שלא תתאם את תנאיה. תנאים אלה כוללים בין היתר, שימור יכולות העשרת האוראניום שבידי איראן ואף הרחבתן.
חזית אלנצרה איימה אתמול כי תוציא להורג את אחד מ-27 חיילי צבא לבנון השבויים בידיה אם ממשלת לבנון לא תפגין את רצינותה ביחס למשא ומתן על שחרור השבויים באמצעות שחרורה תוך 24 שעות של פעילת אלקאעדה שנתפסה בחודש פברואר בלבנון כשהיא נוהגת ברכב תופת.
כוחות מורדים הנתמכים על ידי ארה”ב השיגו הישגים צבאיים בלחימה נגד משטר אסד בדרום סוריה. המורדים כבשו מספר עיירות במחוז דרעא והם מקווים להצליח לכבוש בסיס המשקיף על הכביש המחבר בין דרעא לבין הבירה דמשק. בדרום סוריה, בניגוד לצפונה, נהנים המורדים מהצלחות בחודשים האחרונים, בין היתר הודות לשיתוף פעולה עם ארגונים מזוהי אלקאעדה באזור.
נמשכות תקיפות המשטר הסורי נגד כוחות המדינה האסלאמית בעיר רקה שבצפון סוריה. בגל התקיפות הנוכחי נהרגו כנראה שבעה אזרחים. מוקדם יותר השבוע נהרגו בתקיפה של המשטר 95 בני אדם בהם לפחות 52 אזרחים. ארה”ב גינתה את התקיפות בשל הפגיעה הנרחבת בחפים מפשע.
קרטל המדינות יצואניות הנפט (OPEC) החליט אתמול בישיבה של חברותיו בוינה שלא לצמצם את תפוקת הנפט שלו, למרות מחירי הנפט הנמוכים. זאת, ככל הנראה, במטרה לגרום להפסדים של חלק מהחברות המפיקות נפט מפצלי שמן, טכנולוגיה שהעלייה בשימוש בה תרמה לירידה במחירי הנפט, ולדחוק אותן אל מחוץ לשוק.
האפיפיור יחל היום ביקור בן שלושה ימים בטורקיה בו יקרא לסובלנות דתית וינסה להדק את הקשרים עם הכנסיה האורתודוקסית שראשה יושב באיסטנבול.
סגן מזכ”ל הג’האד האסלאמי, זיאד נח’אלה, ביקר אתמול בחריפות את קצב השיקום האיטי של רצועת עזה, את תוכנית השיקום של האו”ם שהוכרזה השבוע וגובשה בלי להתייעץ עם הפלגים הפלסטינים למעט ממשלת ההסכמה שמובילה פתח ואת פעילות ישראל בסמוך לגדר הביטחון בתוך שטח הרצועה. נח’אלה הזהיר כי ארגונו יהיה מוכן לחדש את האש אם ישראל לא תעמוד בהתחייבויות שאפשרו את סיום מבצע “צוק איתן”.
חבר הכנסת יריב לוין מהליכוד הגיש לראש הממשלה לבקשת האחרון, רשימת הצעות שנועדו להתמודד עם העליה בטרור העממי ובעימותים בין מפגינים פלסטינים, בפרט במזרח ירושלים, לבין כוחות הביטחון. על פי ההצעה בת 8 הסעיפים, תאושר הוראת שעה שתוקפה שנתיים, הכוללת בין היתר: שלילת אזרחות או תושבות ממעורבים בפיגועים; גירושם לעזה; בתי מחבלים יהרסו תוך 24 שעות מביצוע פיגוע; השתתפות בהפגנה בה נורים זיקוקים, נזרקים בקבוקי תבערה או הנפת דגל אויב כולל דגל אש”ף תוביל למעצר עד תום ההליכים והרשעה בעבירות אלה תוביל לשלילת רשיון למשך 10 שנים ולביטול קצבת ביטוח לאומי.
28 חברות האיחוד האירופי החלו בדיונים לגיבוש מדיניות מוסכמת בנוגע להכרה במדינה פלסטינית.
78 בני נוער, בגילאי 17-13 נידונו לעונשי מאסר הנעים בין שנתיים לחמש שנים על ידי בית משפט לנוער באלכסנדריה. הנערים הורשעו באשמת השתייכות לארגון בלתי חוקי, על רקע השתתפותם בהפגנות תמיכה באחים המוסלמים. עורכי דינם לא הורשו להשתתף בדיון.
ממשלת מצרים אישרה אתמול טיוטת חוק שיתיר לה להוציא קבוצות מחוץ לחוק כ”ארגוני טרור” בסדרת אשמות קלות יחסית בהן פגיעה באחדות הלאומית והפרעה לסדר הציבורי.
שלושה אנשי צבא, בהם קצין בדרגה מקבילה לדרגת אלוף משנה, נהרגו מירי ממארב רכוב באלעריש שבצפון סיני אתמול.
לקראת פגישת קרטל המדינות יצואניות הנפט, OPEC, היום, נועדו אתמול שרי הנפט של איראן ושל סעודיה כדי לדון בין היתר במחירי הנפט הנמוכים. שר הנפט הסעודי אותת כי לארצו אין כוונה להסכים להקטנת מכסות היצוא שתביא לעליית מחירים, בעוד מקבילו האיראני אמר כי בין שתי המדינות שוררת תפיסה קרובה של מצב השוק. איראן המסתמכת על הכנסות הנפט לאיזון תקציבה, צפויה להנזק קשות מהירידה של עשרות האחוזים במחירי הנפט בשנה האחרונה.
הכרה במדינה פלסטינית - הפרלמנט הדני יצביע ב-12 בדצמבר על הכרה במדינה פלסטינית. זאת, בנוסף להצבעה הצפויה בפרלמנט הצרפתי ביום שישי הקרוב בנושא. במשרד החוץ הישראלי מעריכים כי איטליה, סלובניה ופורטוגל גם הן בדרך להצבעה דומה.
בתוך כך, הפרלמנט האירופי דחה את ההצבעה המתוכננת שלו בנושא לעוד כשבועיים בניסיון להגיע לנוסח מוסכם בין גוש השמאל התומך בהכרה מיידית במדינה פלסטינית לבין גוש הימין התומך בנוסח שיבטיח הכרה במדינה פלסטינית שתקום בהסכם בין ישראל לפלסטינים.
שר החוץ ההולנדי אמר בדיון בפרלמנט במדינה ב-19 בנובמבר כי ארצו לא תכיר במדינה פלסטינית בזמן הקרוב משום שלתפיסת ממשלת הולנד, הדבר לא יסייע לקידום תהליך השלום.
סגן שר החוץ הרוסי הודיע כי רוסיה תתמוך במועצת הביטחון בהצעת ההחלטה שיזמו הפלסטינים לקביעת מועד לסיום הכיבוש שהחל ב-67’ אם זו תובא להצבעה במועצה. לדבריו, ההחלטה תסייע לחידוש המשא ומתן בין ישראל לפלסטינים.
מצרים עשויה לפתוח את מעבר רפיח מחר ומחרתיים כדי להתיר את כניסתם לרצועת עזה של כ-6,000 פלסטינים שנתקעו במצרים בשל סגירת המעבר לאחר הפיגוע ב-24 באוקטובר בו נהרגו כ-30 חיילים מצרים. ההודעה על פתיחת המעבר הגיעה מגורמי ממשל ברצועה וטרם אושרה על ידי מצרים.
מנהיג איראן, ח’אמנהי, הגיב אתמול להחלטה על הארכת שיחות הגרעין ב-7 חודשים בפגישה עם אנשי דת בטהראן. ח’אמנהי אמר כי המעצמות ניסו להוריד את איראן על ברכיה במשא ומתן, אך נכשלו בכך ולא יצליחו גם בעתיד. דבריו של ח’אמנהי משקפים גיבוי להמשך השיחות תוך דבקות בעמדות הנוקשות שאפיינו אותו עד כה.
בתקיפות אוויריות של צבא אסד על בירת ארגון המדינה האסלאמית בצפון מזרח סוריה, העיר רקה, נהרגו לפחות 90 בני אדם ועוד יותר ממאה נפצעו, רובם הגדול אזרחים. הקואליציה הלאומית הסורית, ארגון גג של מורדים פרו-מערביים, גינתה את התקיפות וכינתה אותן “פשע מחריד”.
זרם אסלאמיסטי קיצוני במצרים בשם “החזית הסלפית” קרא לציבור לצאת להפגין ביום שישי לאחר התפילה במטרה “להפיל את המשטר הצבאי”. האחים המוסלמים הודיעו על תמיכתם בהפגנות בעוד כוחות אסלאמיסטיים אחרים קראו לציבור שלא להצטרף למפגינים. שר הפנים המצרי הצהיר אתמול כי אישר לכוחות הביטחון להפעיל כל כוח שידרש, כולל אש חיה, כדי לשמור על הסדר.
מועד הגג להשגת הסדר קבע בין איראן למעצמות בנושא הגרעין נדחה ב-7 חודשים עד ה-30 ביוני 2015. השיחות בין הצדדים צפויות להתחדש בחודש הבא. איראן צפויה להמשיך להנות בתקופת המשא ומתן מהקלות בסנקציות בשווי של כ-700 מיליון דולר בחודש, אך הסנקציות החריפות והשפעתן הקשה על התקציב האיראני ישארו בעינם, בפרט נוכח הירידה החדה במחירי הנפט בו תלויה איראן לאיזון תקציבה.
בארה”ב צפוי לגבור כעת הלחץ מצד הקונגרס להטיל סנקציות נוספות על איראן, בעוד ממשל אובמה עתיד להתנגד למהלכים מסוג זה שיקשו על ניהול המשא ומתן.
שר החוץ הפלסטיני, ריאצ’ אלמאלכי, הכריז אתמול כי הרשות הפלסטינית ממשיכה לקדם את הצעת ההחלטה במועצת הביטחון של האו”ם שיזמה הקובעת מועד יעד לסיום הכיבוש, והיא תושלם תוך כ-10 ימים ותובא להצבעה בהקדם ללא קשר לעמדה הצפויה של חברות המועצה. אלמאלכי אמר את הדברים כהכחשה לפרסום אתמול בבוקר לפיהם הרשות החליטה לדחות את הגשת ההצעה בשל חוסר עניין בינלאומי וסיכויי הצלחה נמוכים.
מזכ”ל האו”ם העריך אתמול כי המומנטום להכרה בינלאומית במדינה פלסטינית רק יגבר וקרא לצדדים “להתרחק מסף התהום” ולחזור למשא ומתן. בניגוד למהלכים במדינות אחרות באירופה, ביום שישי הכריזה קנצלרית גרמניה, מרקל, כי היא מתנגדת להכרה חד צדדית במדינה פלסטינית.
עוד בהקשר זה, ראש הממשלה, נתניהו, ביקר אתמול את כוונת הפרלמנט הצרפתי להצביע בעד הכרה במדינה פלסטינית ב-2 בדצמבר. נתניהו, תקף את ההחלטה בין היתר לאור הסירוב הפלסטיני להכיר בישראל כמדינה יהודית ולאור העובדה שזוהי תקופה של “עריפות ראשים” במזרח התיכון, בהתייחס להוצאות להורג המתוקשרות שמבצע ארגון המדינה האסלאמית.
מחלקת המדינה האמריקאית הביעה דאגה נוכח אישור חוק הלאום במליאת ממשלת ישראל. דובר במחלקת המדינה הצהיר כי “זהו רק תחילת התהליך ואני לא רוצה לנחש מה תהיה התוצאה. עמדתנו הכללית היא שאנחנו מצפים מכל חקיקה ישראלית שתהיה מחויבת לעקרונות הדמוקרטיה”.
שר ההגנה האמריקאי, צ’אק הייגל, הודיע אתמול על התפטרותו. הייגל אולץ להתפטר על ידי הנשיא אובמה במענה לביקורת על התגובה הלא יעילה של הממשל נגד ארגון המדינה האסלאמית.
כוחות הביטחון הסעודים עצרו ארבעה חשודים בביצוע הפיגוע נגד מתפללים שיעים ביום העשוראא’ שחל ב-3 בנובמבר בו נהרגו שבעה בני אדם. בנוסף נעצרו עוד 73 בני אדם החשודים במעורבות בפיגוע אותו מייחסים השלטונות בסעודיה לארגון המדינה האסלאמית הסוני. במהלך המעצרים נהרגו שלושה חשודים ושני אנשי ביטחון סעודים.
חברים במשלחת האיראנית לשיחות הגרעין עם המעצמות הודיעו אתמול כי יהיה בלתי אפשרי להשיג הסכם קבע עד לפקיעת מועד הגג היום. אתמול נועד שר החוץ של ארה”ב, קרי, פעמיים עם מקבילו האיראני, זריף, במטרה לבחון את האפשרות להאריך את השיחות פעם נוספת.
האישה הבריטית-איראנית, ע’ונצ’ה ע’באמי, שנעצרה כשניסתה לצפות במשחק כדורעף לגברים בחודש יוני, בניגוד לחוקי ההפרדה בין גברים לנשים, שוחררה בערבות ממעצרה. על איראן הופעל לחץ בינלאומי לשחררה ובמהלך מעצרה היא שבתה רעב יותר מפעם אחת במחאה על המעצר.
נשיא מצרים, עבד אלפתאח אלסיסי, הצהיר כי מצרים תהיה מוכנה לשלוח כוחות שיוצבו באופן זמני במדינה הפלסטינית העתידית כדי לסייע בשמירה על הסדר ולהבטיח את ביטחון ישראל. הדברים התפרסמו אתמול בעיתון האיטלקי “קורירה דלה-סרה”. לטענתו הוא הציע רעיון זה בפני ראש הממשלה, נתניהו, והנשיא הפלסטיני, אבו מאזן.
נשיא מצרים, עבד אלפתאח אלסיסי, מקיים השבוע את ביקורו הראשון באירופה, בצרפת ובאיטליה, מאז נבחר לתפקיד הנשיאות.
מטען חבלה התפוצץ במוצאי שבת לצד מסילת רכבת בדרום מצרים וכוחות משטרה מצאו שלושה מטענים נוספים באזור וגופה חרוכה, ככל הנראה של מניח המטענים. בשבועות האחרונים הפכה תשתית התחבורה הציבורית במצרים למטרה לפיגועים.
צבא מצרים הודיע כי במהלך סוף השבוע חיסל 17 חמושים בסיני ועצר עוד 18. עשרה מהחמושים שנהרגו, חוסלו כשניסו לפגוע בעמדה של הצבא בסיני בשבת.
64.6% מהבוחרים הרשומים השתתפו בבחירות לנשיאות תוניסיה אתמול. נראה כי ידרש סיבוב נוסף של בחירות שיערך בסוף חודש דצמבר, לאחר שאף אחד מהמועמדים לא זכה ברוב של יותר מ-50% מהקולות. שני המועמדים המובילים ככל הנראה, הם ראש מפלגת “נידאא’ תוניס” החילונית שזכתה במספר הקולות הרב ביותר בבחירות לפרלמנט לפני כחודש, בג’י כאיד אסאבי, והנשיא הזמני, מונצף מרזוקי, הנתמך על ידי האסלאמיסטים שלא העמידו מועמד מטעמם.
כוחות צבא עיראק בשיתוף מיליציות שיעיות וכוחות המיליציה הכורדית פתחו אתמול במתקפה על ארגון המדינה האסלאמית במחוז דיאלה שצפון מזרחית לבגדד והשתלטו מחדש, לפחות חלקית, על שני איזורים בעלי חשיבות אסטרטגית ליכולות ההתארגנות של המדינה האסלאמית באזור בגדד. בנוסף, השתלטו כוחות עיראקיים על ג’רף אלסאחר שמדרום לבגדד שאיימה על העיר ועל העיר הקדושה לשיעים, כרבלה. עם זאת, ארגון המדינה האסלאמית מוסיף להחזיק באזורים נרחבים במערב עיראק וגם בסביבת בגדד.
השב”כ והמשטרה הודיעו אתמול כי ב-24 אוקטובר נעצר ערבי ישראלי, מיפיע שליד נצרת, בנתב”ג לאחר ששב מסוריה שם השתתף במחנה אימונים של המדינה האסלאמית.
מבוי סתום בשיחות בין איראן למעצמות על הסדר קבע בנושא הגרעין. היום צפויים להתחיל דיונים בהארכת השיחות מעבר למועד הגג של ה-24.11 שנקבע להן. במהלך סוף השבוע התקיים סבב שיחות מרתוני בין שר החוץ האיראני למקביליו מהמערב ולשליחת האיחוד האירופי, קת’רין אשטון.
המעצמות טענו כי איראן הפגינה עמדות בלתי מתפשרות ביחס: לעתיד יכולות ההעשרה שבידיה, לדרישה להסרה מיידית של כל הסנקציות המוטלות עליה ולא מדורגת כפי שמעוניינות המעצמות ולחוסר נכונות לשתף פעולה עם חקירת הסוכנות הבינלאומית לאנרגיה אטומית בדבר מחקרים בעלי פוטנציאל לשימוש בפיתוח יכולות גרעין צבאיות שבביצועם חשודה איראן.
אתמול התקשר שר החוץ האמריקאי, קרי, לבעלות בריתה של ארה”ב באזור - ישראל, מדינות המפרץ הערביות וטורקיה - ועדכן אותן בנעשה בשיחות.
ארבעה פלסטינים מאזור בית לחם נעצרו בשבועות האחרונים בחשד שבמהלך מבצע “צוק איתן” ניסו לתכנן התנקשות בשר החוץ ליברמן באמצעות רקטת RPG. דבר מעצרם של הארבעה הותר לפרסום ביום חמישי. הם נעצרו לפני שהשיגו את הנשק ולאחר המועד בו התכוונו לבצע את הפיגוע במקור. לא ברור מהפרסום, האם המשיכו לקדם את ההתנקשות גם לאחר תום המבצע.
בנוסף, הותר לפרסום ביום חמישי כי הפלסטיני שדרס שלושה חיילי צה”ל בגוש עציון לפני כשבועיים, באותו יום של פיגוע הדריסה בירושלים בו נהרג לוחם מג”ב, עשה זאת במתכוון ולא מדובר בתאונה כפי שפורסם במקור על ידי מערכת הביטחון. הדורס הסגיר עצמו באותו יום וטען שמדובר בתאונה ומכאן המקור לפרסום הראשוני. נוסף לחשוד נעצר אדם שסייע לו ומספר בני משפחה שלו.
בלילה שבין שבת ליום ראשון הוצת בית פלסטיני סמוך לראמאללה על יושביו, כנראה על ידי יהודים, וכתובות הקוראות לנקמה רוססו על קירותיו. אם ושלוש בנותיה חולצו מהבית הבוער.
הפרלמנט האירופי צפוי לדון ביום חמישי ה-27.11 במספר הצעות לא מחייבות הקוראות למדינות האיחוד להכיר במדינה פלסטינית. חלק מההצעות קוראות להכרה ממש, בעוד שנוסחים אחרים העומדים לדיון קוראים רק לגיבוש עמדה אירופית משותפת.
בפרלמנט הצרפתי תעלה לדיון הצעה הקוראת להכרה במדינה פלסטינית ביום שישי הזה ותובא להצבעה עוד באותו יום או ביום שלישי הבא, ה-2.12.
שיקום רצועת עזה - המתאם המיוחד של האו”ם לתהליך השלום, רוברט סרי, הודיע כי השבוע צפויה להחל כניסת חומרי בניה לרצועת עזה לשם שיקומה בעקבות הבנות בין הרשות הפלסטינית, ישראל והאו”ם. מנגנון הפיקוח של האו”ם אמור למנוע שימוש בחומרים למטרות צבאיות.
השלטונות במצרים הורו על סגירה עד להודעה חדשה של שני בתי ספר המשרתים את הערים רפיח ושיח’ זויד שבצפון סיני שם מתחוללת מלחמה בין הצבא המצרי לחמושים, בעיקר מארגון אנצאר בית אלמקדס. סגירת בתי הספר מצטרפת לצעדי ביטחון נוספים שנועדו לפשט עבור הצבא את הלחימה, ונועדה על פי גורמי ממשל להגן גם על התושבים הנתונים להתקפות חמושים.
נשיא מצרים, סיסי, אמר בראיון בסוף שבוע שעבר כי הוא שוקל לחון את עיתונאי אלג’זירה שנידונו לשבע שנות מאסר כל אחד באשמת סיוע לארגון טרור. זאת, בהתבסס על חוק שנכנס לתוקף בשבוע שעבר המתיר לו לגרש אזרחים זרים שנידונו למאסר במצרים.
בית משפט בצפון מצרים קבע ביום שישי כי רופא שהואשם במותה של נערה בה ביצע מילת נשים הוא זכאי וכי האב שהביא את הנערה למרפאה גם הוא אינו נושא באחריות למותה. המשפט היה המקרה הראשון בו הועמד אדם לדין על מילת נשים האסורה בחוק המצרי מאז 2008, אך עדיין נפוצה מאד. תוצאת המשפט התקבלה במורת רוח בקרב ארגוני זכויות נשים במדינה.
השרה לשיתוף פעולה בינלאומי בממשלת מצרים הודיעה בשבת כי ארצה מקווה למשוך השקעות בגובה של 12-10 מיליארד דולר בועידת השקעות בפרויקטי תשתית שתערוך במרץ 2015.
היום יתקיימו הבחירות הראשונות לנשיאות בתוניסיה מאז המהפכה ב-2011, בהן מתמודדים 27 מועמדים. בשל מספר המועמדים הרב, ספק אם מועמד כלשהו יזכה ברוב הדרוש של 50% בסיבוב הראשון. אם ידרש סיבוב שני הוא יתקיים ב-28 בדצמבר בין שני המועמדים שזכו במירב הקולות.
כוחות צבא ומשטרה הרסו אתמול את דירתו של עבד אלרחמן שלודי, שביצע את פיגוע הדריסה בגבעת התחמושת לפני כחודש בו נהרגה התינוקת חיה זיסל ברון והצעירה, קרן ימימה מוסקורה.
משפחות המחבלים שביצעו את הפיגוע בבית הכנסת בהר נוף שלשום עתרו לבית המשפט בבקשה לקבל את גופתם. נציג המשטרה טען בדיון כי נבחנת האפשרות שלא להשיב את הגופות אלא לקבור אותן עצמאית בין היתר, במטרה להרתיע מחבלים עתידיים. השופט דחה את בקשת המשפחה לקבל את הגופות.
ממשלת ירדן גינתה אתמול את הפיגוע בהר נוף וקראה לאיפוק ולהרגעת הרוחות בירושלים. חברים בפרלמנט הירדני לעומת זאת נעתרו לבקשת חבר פרלמנט אנטי ישראלי קיצוני וקראו פרקי קוראן לזכר המחבלים.
עשרה הרוגים בני משפחה אחת מפגיעת טיל או רקטה בביתם בצפון סיני. תושבים באזור טענו כי הירי בוצע על ידי מסוק של חיל האוויר המצרי, אולם במערכת הביטחון המצרית טענו כי הבית נפגע מפצצת מרגמה שירו חמושים באזור.
מלך סעודיה, עבדאללה, קרא למצרים להצטרף למהלך של מדינות המפרץ מתחילת השבוע ולתקן את יחסיה עם הנסיכות המפרצית, קטר. מצרים פרסמה בהמשך היום הודעה המברכת על ההסכמות שהושגו, במה שמסתמן כהענות לקריאה הסעודית. מאז ההפיכה הצבאית ב-2013 הדרדרו מאד היחסים בין קטר למדינות ערב האחרות ובפרט למצרים על רקע תמיכת הנסיכות באחים המוסלמים והביקורת שהשמיעה תחנת אלג’זירה שבשליטתה על המשטרים הערביים.
התביעה המצרית ביקשה מבית המשפט לגזור עונש מוות על נשיא מצרים המודח, מחמד מורסי, במשפט שמתנהל נגדו בו הוא מואשם בריגול ובמסירת מידע מסווג לאיראן. יחד עם מורסי עומדים לדין בתיק זה עוד כ-30 פעילי אחים מוסלמים בהם בכירים בארגון. הדיון בתיק יתחדש ב-26.11.
הפרלמנט הלבנוני נכשל אתמול בפעם ה-14 לבחור נשיא חדש למדינה. במעמד הבחירות הראשון שהתקיים בחודש אפריל נכח מספר חברי הפרלמנט הדרוש לקיום הצבעה, אך אף מועמד לא זכה ברוב הדרוש לבחירה. ב-13 ההזדמנויות הבאות לא התכנס מספר החברים המינימלי בשל חרם על הבחירות שמטיל מחנה ה-8 במרס אותו מובילה חזבאללה. יו”ר הפרלמנט קבע את סבב הבחירות הבא ל-10 בדצמבר.
ועדת זכויות האדם של העצרת הכללית של האו”ם אישרה אתמול שתי החלטות המגנות את סוריה ואיראן על הפרת זכויות אדם. ההחלטה שעסקה בסוריה התמקדה בפגיעות של משטר אסד באזרחים ובשימוש שעשה בנשק כימי בעוד ההחלטה העוסקת באיראן הבליטה את העליה במספר ההוצאות להורג במדינה. רוסיה וסין התנגדו להחלטה.
הרשויות באיסטנבול הודיעו על כוונתן לשוב ולקדם את תוכנית הפיתוח של פארק גזי הסמוך לכיכר תקסים המרכזית בעיר, במסגרתו יהרס הפארק ויוקמו מחדש מבני שלטון שהיו בו בתקופה העות’מאנית. פיתוח הפארק מותנה באישור בית משפט ומשאל עם. מהומות שהתפתחו בעקבות כוונה להרוס את הפארק במאי 2013 תפחו עד שהשתתפו בהן מיליוני אנשים. בדיכויין נהרגו שמונה אנשים ונפצעו אלפים.
אתמול בשעות הבוקר הוכרזה הפסקת אש הומניטרית בת 12 שעות בקרבות בין כוחות הממשלה לאסלאמיסטים השולטים בעיר טריפולי. אף שהשקט לא נשמר באופן מלא, מדובר בהפסקה הראשונה בלחימה בה נהרגו כמעט 400 בני אדם מאז החלה מתקפת המשטר לכיבוש העיר לפני כחודש.
ארה”ב תקפה בלילה שבין שלשום לאתמול כוחות של אלקאעדה בצפון מערב סוריה המתכננים פיגועים במערב. מדובר במתקפה הרביעית של ארה”ב נגד תא הטרור הזה.
חמישה הרוגים ושבעה פצועים בפיגוע משולב אתמול בבוקר בבית כנסת בשכונת הר נוף בירושלים. ארבעה מההרוגים הם ממתפללי בית הכנסת והחמישי הוא שוטר שנפצע כשהתעמת עם המחבלים ומת מפצעיו בשעות הערב. את הפיגוע ביצעו שני מחבלים שהיו חמושים באקדחים, גרזנים וסכינים. השניים נורו למוות על ידי שוטרים שהגיעו למקום.
לאחר הפיגוע התעמתו צעירים פלסטינים עם כוחות הביטחון בשכונת ג’בל מוכבר ממנו יצאו המפגעים. המתפרעים ידו אבנים והבעירו צמיגים. באזור השער החדש של העיר העתיקה הותקף רוכב אופניים יהודי במוט ברזל על ידי שני פלסטינים ופונה לבית חולים במצב בינוני. המשטרה עצרה שני חשודים במעשה.
באזור גשר המיתרים בכניסה לירושלים הפגינו מאות צעירים בהובלת ראשי ארגון להב”ה ופעילי כהנא חי. המפגינים ניסו להגיע למשרדו של שר הפנים אהרונוביץ’ הנמצא באזור, אך הוא כבר לא היה שם. כמו כן, ניסו כמה מהמפגינים לחסום את הרכבת הקלה, אך נבלמו על ידי המשטרה.
ראש הממשלה, נתניהו הורה בתגובה לפיגוע להרוס את בתי המפגעים. תושבים בג’בל מוכבר איימו כתגובה חריפה אם המהלך יצא לפועל. נתניהו ושרים נוספים האשימו את אבו מאזן והרשות הפלסטינית כי הסיתו לפגיעה ביהודים ויצרו אווירה שהובילה לפיגועים. מאירך, ראש השב”כ, יורם כהן, אמר בפני ועדת החוץ והביטחון של הכנסת כי אבו מאזן אינו מעודד טרור בגלוי או בחשאי.
בקהילה הבינלאומית גינו את הפיגוע. בין המגנים: שר החוץ האמריקאי, קרי, ומזכ”ל האו”ם, באן קי מון. אבו מאזן הצהיר כי הוא "מגנה את המתקפה על יהודים במקום התפילה שלהם ומגנה הרג של אזרחים, בלי קשר לזהות האחראים לו מכל צד שהוא”. בנוסף, שב הנשיא הפלסטיני וקרא “להפסיק את הפלישות למסגד אל-אקצה ואת הפרובוקציות של המתנחלים ואת ההסתה של חלק מהשרים בממשלת ישראל”.
רוב מוחלט של בבית התחתון של הפרלמנט הספרדי הצביע בעד החלטה הקוראת לממשלת ספרד להכיר במדינה פלסטינית שתוקם בפועל על ידי “שיחות בין הצדדים”. בעד ההחלטה הצביעו 319 חברי פרלמנט, 2 התנגדו ואחד נמנע. לפני ההצבעה גינו חברי הפרלמנט את הפיגוע בירושלים ועל רקע הפיגוע הצליחה מפלגת השלטון לרכך את נוסח ההחלטה שיזמה האופוזיציה, כך שלא יקרא להכרה מיידית במדינה פלסטינית אלא יקשור בין ההכרה לתהליך מדיני. משרד החוץ הישראלי מסר בתגובה כי צעדים מעין אלה מצערים משום שהם מרחיקים את הפלסטינים משולחן המשא ומתן.
היום החל סבב שיחות הגרעין האחרון בין המעצמות לבין איראן לפני המועד שנקבע לפקיעתן ב-24 בנובמבר. הצדדים מביעים אופטימיות זהירה ביחס לסיכוי להגיע להסכם, אך נראה שבפועל הפערים עדיין גדולים והתוצאה הסבירה היא הארכה של הזמן המוקצב להשגת הסדר קבע בנושא הגרעין.
התביעה הצבאית הלבנונית הורתה לשחרר את עבדאללה אלרפעי, קצין בכיר בארגון המורדים הפרו מערבי “צבא סוריה החופשי”, שנעצר לפני כעשרה ימים כשהוא ניסה להסתנן ללבנון לבוש כאישה.
על פי דיווחים בלבנון, ממשלת לבנון הסכימה לשחרר למעלה ממאה עצורים משורות ארגוני הג’האד במסגרת עסקת חילופין עם כוחות המדינה האסאלמית וג’בהת אלנצרה, המחזיקים 27 חיילים ושוטרים לבנונים כבר שלושה חודשים. שלושה חיילים הוצאו להורג על ידי הארגונים והשבוע הם איימו בהוצאות נוספות להורג. על פי הדיווחים, אישור העסקה תלוי בהסכמה סורית לשחרר עוד 50 אסירים אסלאמיסטיים הנמצאים בידי משטר אסד ונציג של ממשלת לבנון יסע השבוע לבחון את אפשרות שחרורם.
נהג אגד, פלסטיני ממזרח ירושלים, נמצא תלוי שלשום בלילה באוטובוס בו הוא נוהג. משפחתו של הנהג, יוסף חסן אלרמוני, טענה כי הוא נרצח על ידי מתנחלים בעוד שבמשטרת ישראל קבעו כי אלרמוני התאבד. בנתיחה שלאחר המוות השתתף מנתח פלסטיני. בנתיחה נקבע כי אין בסיס לחשד שאלרמוני נרצח, אך המנתח הפלסטיני שנכח בנתיחה ערער על ממצאיה וטען כי לא השתכנע בטענות.
במהלך הלילה פרצו עימותים במזרח ירושלים בעקבות פרסום דבר מותו של אלרמוני, ונהגים פלסטינים של אגד הכריזו היום על שביתה בת שלושה ימים. משרד החוץ הפלסטיני הטיל את האחריות למעשה על כתפי ראש הממשלה, נתניהו.
על פי ערוץ חדשות ערבי הפועל בבריטניה, שר החוץ האמריקאי, קרי, איים לאחרונה על אבו מאזן כי אם הרשות הפלסטינית אכן תממש את כוונתה לפנות למועצת הביטחון של האו”ם בבקשה להציב מועד גג לסיום הכיבוש, היא תענה בסנקציות מדיניות וכלכליות מצד ארה”ב.
צבא מצרים החליט להכפיל את רוחבו של אזור החיץ שהיא מקימה בין רצועת עזה לבין רפיח המצרית כך שישתרע על קילומטר. זאת, בעקבות גילוי מנהרות החודרות לעומק של 800 עד 1000 מטר לשטח מצרים.
ארגון המדינה האסלאמית הודיע אתמול כי יוציא להורג 7 חיילים של צבא לבנון ששבויים בידיו אם לא יבוטל עונש המוות שנגזר ביום שישי על פעילי הארגון המוחזקים במדינה עד אתמול בשעה ארבע. ההוצאה להורג נדחתה, כנראה הודות להחלטת הרשות השופטת בלבנון להמתיק את עונש הפעילים. בשעות שלאחר פרסום האולטימטום חסמו משפחות החיילים כבישים בבירות והבעירו צמיגים.
14 בני אדם נהרגו בשני פיגועים נפרדים בבגדד אתמול ונפצעו 31 נוספים.
ארגון זכויות האדם המרכזי העוקב אחר הלחימה בסוריה פרסם נתונים לפיהם ארגון המדינה האסלאמית הוציא להורג לפחות 1429 בני אדם בסוריה מאז ההכרזה על ח’ליפות אסלאמית ביוני האחרון. בהרוגים 880 אזרחים ורוב ההרוגים הם מוסלמים סונים, למרות שהארגון הוא סוני בעצמו.
היום יפתח בוינה סבב השיחות האחרון בין איראן לבין המעצמות לפני מועד הגג של ה-24 בנובמבר שנקבע להשגת הסדר קבע בנושא הגרעין. אתמול בערב התקשר שר החוץ האמריקאי, קרי, לראש הממשלה, נתניהו, במטרה להפיג במעט את חששותיו מפני הסכם. בשבועות האחרונים הביעו נציגים משני הצדדים ספקנות ביחס ליכולת להשיג הסכם ונראה כי לפחות חלק מהשחקנים, דוגמת רוסיה, יעדיפו להאריך את השיחות פעם נוספת מאשר להכריז על כשלונן.